
Brenda Jackson

Opp i det blå

Oversatt av Mona Berge

MINISERIE: ARVEN I ALASKA


De er søskenbarn og konkurrenter – med et imperium i Alaska. Men under det frosne ytre bobler hete følelser … Dette er del en i miniserien Arven i Alaska.

Brenda Jackson er en bestselgende New York Times-forfatter, med over hundre romantiske romaner bak seg. Brenda bor i Jacksonville, Florida, og bruker tiden sin på familien, på reising og på å skive.


Til mannen som alltid vil være min store kjærlighet, Gerald Jackson Sr. 


 

Hat vekker trette, men kjærlighet dekker over alle overtredelser.

     Salomos ordspråk 10:12


1

«Når står bryllupet, Garth?»

Garth Outlaw så opp fra kortene han hadde på hånden. Prøvde broren å ødelegge konsentrasjonen hans? «Hvilket bryllup?» Han så på de andre rundt bordet og så at alle de fire brødrene flirte. Til og med Jess hadde tatt en tur hjem fra hovedstaden og skulle bli der en uke. «Har noen tenkt å svare?» spurte Garth.

Jess gliste og kastet et kort. «Jeg hørte det fra pappa med det samme jeg kom hjem. Han sier at du har kommet over Karen Picard, har bestemt deg for å slå deg til ro og gjøre det som må gjøres for selskapet. Det inkluderer å skaffe seg en kone og lage barn som kan videreføre Outlaw-dynastiet. Det var hans ord.»

«Vi hørte det samme», sa Cash.

Sloan og Maverick nikket enig.

Garth sa ingenting. Det var ikke lett å være den eldste sønnen til Bartram «Bart» Outlaw. Faren likte å spre usanne rykter. Men i dette tilfellet var det sant. I det minste delvis. Han planla å gjøre det som måtte gjøres for selskapet. Men han tvilte på at han ville komme over Karen. Hun ville alltid ha en stor plass i hjertet hans.

«Det er ikke fastsatt noen dato for bryllupet fordi jeg ikke har valgt noen brud ennå.»

Cash rettet seg opp i stolen. «Har du virkelig tenkt å slå deg til ro med en kone og stifte familie?» spurte han, som om tanken var helt på jordet.

«Hvorfor ikke? Ingen av dere har hastverk med å gifte dere og videreføre arven. Ikke engang du, Jess, og du er politikeren i familien. Du av alle burde tenke på å få deg en kone.»

Jess flirte igjen. «Nei, ellers takk. Jeg er ikke klar for å bli forelsket.»

Garth trakk på skuldrene. «Hvem har sagt noe om å bli forelsket?»

«Vil du gifte deg med en du ikke elsker?» spurte Sloan.

«Det er ingen annen mulighet for meg.»

Det var ingen vits i å forklare hva han mente. De visste det.

«Og du vil gjøre det fordi Bart sier at du må?»

Garth himlet med øynene mot den yngste broren, Maverick, som hadde vært taus til nå. «Nei, jeg overveier å gjøre det fordi jeg mener det er på tide at jeg gifter meg. Jeg er trettiåtte, for pokker. Og Walker fikk meg til å tenke. Han var en einstøing før han giftet seg. Hvis han kan gjøre det, kan hvem som helst gjøre det.»

Walker Rafferty var Garths beste venn. Et par år tidligere hadde Walker møtt kvinnen han nå var gift med, og nå hadde de tvillinger, en gutt og en jente de hadde kalt Walker og Westlyn. Ingen hadde trodd at Walker kom til å gifte seg igjen etter at han mistet den første kona og sønnen i en bilulykke. Men ti år senere fant Walker kjærligheten igjen. Garth gledet seg på vennens vegne, men når sant skulle sies, klarte han ikke å forestille seg at han kunne bli forelsket i noen. Han var overbevist om at Karen var den eneste kvinnen for ham.

Han og Karen hadde møttes i marinen. Det hadde vært kjærlighet ved første blikk, og de hadde planlagt å gifte seg når de sluttet i marinen. De hadde vært sammen i et halvt år da hun omkom i en helikopterstyrt under et rutineoppdrag i Syria. Han hadde aldri fått sjansen til å ta Karen med hjem og presentere henne for familien.

«Walker ser mye gladere ut nå», sa Cash.

Garth nikket mens han studerte kortene. Ja, Walker hadde giftet seg inn i familien deres da han giftet seg med Bailey Westmoreland. Hun var en slektning de ikke hadde visst eksisterte før det ble bevist at familien Westmoreland og familien Outlaw var i slekt med hverandre. Familielikheten var åpenbar, men faren deres nektet likevel å akseptere at de to familiene var i slekt. Men det spilte ingen rolle hva han mente, og det hadde Garth og brødrene gjort klart for ham.

Familien Westmoreland var stor. Familien hadde medlemmer fra Georgia og Texas til Montana, Colorado og California. Siden familien Outlaw var veldig liten – de hadde ingen slektninger utover kjernefamilien – syntes Garth og brødrene at det var morsomt å delta i familiesammenkomstene til Westmorelands, særlig det årlige veldedighetsballet i Denver.

Da pokerspillet ble avsluttet noen timer senere, ble Garth og Jess sittende etter at de andre gikk og la seg. Selv om alle de fem brødrene hadde sine egne hus i Fairbanks, samlet de seg i farens hus nå og da for å glede ham.

Noen mente at det var merkelig at de fem brødrene var en så sammensveiset gjeng siden alle hadde hver sin mor. Dessverre hadde noen av de mødrene vist seg å være lykkejegere. Barts advokat hadde sørget for at han fikk omsorgsretten til barna.

Garth var den eldste. Moren hans hadde vært Barts første kone og kom fra en rik familie. Hun hadde giftet seg med Bart mot familiens ønske. Og da familien hennes endelig fikk overbevist henne, hadde hun bedt Bart om skilsmisse. Han sa at han skulle gi henne det på ett vilkår – at hun ikke tok med seg sønnen deres. Det endte med at hun dro sin vei uten Garth. Hun hadde giftet seg igjen noen år senere, med mannen foreldrene hennes hadde valgt. Etter bryllupet virket det som om Juanita glemte at Garth eksisterte. Men mormoren og morfaren hadde etterlatt ham en klekkelig arv da de døde for tjue år siden.

Jessup eller Jess som han foretrakk å bli kalt, var trettiseks og hadde alltid drømt om en politisk karriere. Moren til Jess, Joyce, hadde vært den første lykkejegeren, og Bart hadde skilt seg fra henne etter et knapt år. Han hadde fått omsorgen for Jess.

Cashen, som ble kalt Cash, var trettifire. Moren til Cash, Ellen, hadde vært en hederlig kvinne. På en måte hadde hun vært for god for Bart. Hun var fåmælt og stillfarende og hadde prøvd å få frem det gode i Bart. Da hun skjønte at det var umulig, forlot hun ham. Selv om Bart hadde kommet med trusler, hadde hun tatt Cash med seg. Likevel mistet hun omsorgen for sønnen i retten. Bart hadde gode forbindelser.

Sloan var trettito. Moren hans, Barbie, hadde vært enda en lykkejeger. Selv om ekteskapet hadde vart under et halvt år, var det lenge nok til at Sloan ble unnfanget. Barbie hadde ingen skrupler med å la Sloan bli igjen hos Bart – for den rette prisen. Ingen hadde sett eller hørt noe fra henne igjen.

Maverick var tjueni og litt av en playboy. Brødrene var også glad i kvinner, men Maverick tok kaka. Moren hans, Rosalind, hadde hatt en affære. Men det hadde ikke vært noen tvil om at Maverick var Barts barn. Han var som snytt ut av nesen på faren. Han hadde til og med arvet kløften i haken.

Sist, men ikke minst, kom Barts eneste datter, hans store stolthet og glede, tjuefem år gamle Charm. Claudie, moren til Charm, var den eneste kvinnen Bart noensinne hadde elsket og den eneste han ikke kunne håndtere. Og hun var også den eneste Bart ikke hadde giftet seg med. Men det var ikke fordi han ikke prøvde.

Claudia hadde nektet å godta et frieri fra Bart. Han hadde fridd til henne fem ganger. Den siste gangen var for fem år siden, da Charm fylte tjueen. Brødrene så Claudia ofte fordi hun i motsetning til de andre mødrene hadde en åpen invitasjon til å komme så ofte hun ville. Men hun besøkte dem ikke så ofte som Bart ønsket. Claudia tolererte ikke Barts grinebitertakter, og hun lot til å få frem det beste i Bart.

Bart hadde ikke visst at Claudia var gravid da affæren deres tok slutt. Hun hadde gått fra ham av ukjente årsaker. Femten år senere dukket hun opp igjen med Charm på slep og fortalte Bart at hun ikke klarte å håndtere tenåringen lenger, så nå fikk han overta.

Dessverre håndterte Bart det på den gale måten – ved å skjemme bort Charm enda mer. Brødrene måtte gripe inn og ta det oppgjøret med henne som faren deres ikke hadde gjort. Det endte med at hun roet seg ned. Men det betydde ikke at hun ikke kunne gå dem på nervene av og til.

«Hva skal egentlig dette med ekteskap bety, Garth?» spurte Jess. «Jeg synes det er vanskelig å tro at du har kommet over Karen, selv om det snart er ti år siden hun døde.»

Garth kikket på Jess over kanten av vinglasset. Han hadde et nært forhold til alle søsknene, men det var et spesielt bånd mellom ham og Jess. Jess hadde betrodd seg til ham da han ville stille til valg som senator. Jess hadde vunnet valget med god margin. Og han visste hva Karen hadde betydd for Garth, for det sto skrevet i alle brevene Garth sendte hjem til Jess.

Garth lente seg tilbake i stolen. «Det spiller ingen rolle hvor mange år som går, jeg kommer aldri over Karen. Jeg elsket henne for høyt. Men jeg blir ikke yngre, og jeg ønsker meg det samme som jeg ser Walker og slektningene våre har. Dessuten tenkte jeg at hvis jeg tar det første skrittet, så kommer dere andre til å følge etter.» Han gliste lurt.

Jess kastet hodet tilbake og lo hjertelig. «Det tviler jeg sterkt på. Vi er ikke klare for familielivet ennå.» Han gjorde en pause før han la til: «Nå som du har bestemt deg, har du sett deg ut en spesiell kvinne? Er det en vi kjenner?»

«Nei. Charm kom med et forslag, og jeg likte det.»

«Hva? Charm? Hva slags forslag?» utbrøt Jess og så nesten forskrekket ut.

«Jeg skal bruke en privat datingtjeneste.»

«Tuller du med meg?»

Garth smilte. «Nei. Jeg reagerte på samme måte selv til å begynne med. Men Charm overbeviste meg om at det kan være en fin måte å gjøre det på. Hun gjorde all jobben for meg og fant dette datingbyrået i Beverly Hills i California. For å få lov til å bli medlem der, må mannen ha en viss inntekt, og kvinnen må ikke bare være tiltrekkende, men ha god utdannelse, klasse og være verdensvant.

Jeg spesifiserte at jeg ville ha en kvinne som var til å stole på, hadde god moral og ville stifte familie. Og hun må dele mine interesser og hobbyer. Jeg la ved en liste over dem.»

«Har de funnet noen som passer for deg?» spurte Jess en smule syrlig.

Garth smilte bredt. «Utrolig nok så har de det. Tro meg, alle kvinnene som blir registrert i dette byrået, har gjennomgått en grundig bakgrunnssjekk.»

«Har du møtt henne?»

«Nei, men hun har gått med på å tilbringe to uker sammen med meg på et sted vi ble enige om, så vi kan bli bedre kjent. Jeg står selvfølgelig for alle utgifter, også reisen dit.»

«Og hvor skal dere møtes?»

«Santa Cruz i Spania. Jeg reiser dit i neste uke.»

«Dette høres så upersonlig ut. Nesten som en forretningsavtale.»

«Det er jo det på en måte. Jeg hyrer byrået til å finne en match til meg. Jeg har sett bilder av henne, og hun er veldig pen. CV-en hennes er imponerende. Hvis det går slik jeg håper, skal vi fortsette å treffes etter Spania-turen, og så eventuelt snakke om ekteskap.»

«Et kjærlighetsløst ekteskap.»

«Ja, et kjærlighetsløst ekteskap. Jeg skal ’akte og ære’ henne som det så fint heter, respektere henne og oppfylle alle behovene hennes, men jeg kommer aldri til å elske henne», sa Garth rett ut. «Jeg skal være ærlig med henne om det. Jeg vil ikke at hun skal gå inn i ekteskapet under falske forutsetninger.»

«Hvorfor må du bruke et byrå? Du kan vel finne en kvinne på egen hånd?» spurte Jess oppriktig forundret.

«Jeg har ikke tid.»

«Å? Er det noen grunn til det?»

«Nei.»

Jess så granskende på ham, og Garth unngikk blikket hans. Jess klarte alltid å finne ut av motivene hans, men Garth håpet at han ikke klarte det denne gangen. Jo mindre Jess visste, jo bedre.

«Vel, du er en mester i strategisk planlegging, og jeg ønsker deg alt godt. Jeg håper denne kvinnen er alt det du ønsker deg, Garth.»

«Takk, Jess. Det håper jeg også.»

*

Regan Fairchilds jobb som pilot for et privat selskap var noe mange misunte henne. Så hvorfor overveide hun å slutte? Svaret på det kom gående mot flyet med stresskofferten i den ene hånden og en mobiltelefon i den andre. Den lange, svarte frakken flagret i vinden. Det blåste alltid i Alaska i oktober. De brede skuldrene fylte ut frakken og ga ham en viril utstråling.

Han var kjekk, og hun var overbevist om at han hadde vært en eventyrer og oppdagelsesreisende i sitt forrige liv. Han hadde det alltid travelt. Hadde alltid en plan. Han tok sjelden pauser, og møtte sjelden kvinner.

Hun fikk hjertebank hver gang hun så ham. Hvor lenge hadde hun vært håpløst forelsket i Garth Bartram Outlaw? Skjedde det for ti år siden, på attenårsdagen hennes, da han hadde fløyet henne og to av bestevennene hennes til Las Vegas for å feire at de var ferdig med high school? Eller da hun var seksten og han hjalp faren hennes med å overraske henne med et bursdagsselskap i Disney World? Innerst inne visste hun at det ikke spilte noen rolle når det skjedde. Det viktigste var at det hadde skjedd, og hun måtte gjøre noe med det før Garth ble hennes bane.

Regan visste det like godt som hun visste at det ikke var realistisk å slutte i jobben. Faren hennes, Franklin Fairchild, hadde jobbet som pilot for Outlaw Freight Lines i over førti år. Da han pensjonerte seg for noen år siden, hadde hun tatt over. Hun elsket jobben sin. Hun elsket også mannen som nå kom mot henne med et stort smil om munnen. Han smilte sånn hver gang han så henne. Det smilet betydde alt for henne.

Men hun visste også at det lå naturlig for ham å smile til verden. De få gangene han så sur ut, hadde han en god grunn til det. Han var en dyktig forretningsmann, og selskapet hadde utviklet seg voldsomt siden han overtok etter faren. Ikke at Bart Outlaw ikke hadde vært dyktig, men Garths tilnærming var annerledes enn farens. Bart regjerte med hard hånd og var mistroisk av natur. Han var lite fleksibel og av den gamle skolen. Garth derimot kunne kunsten å inngå kompromisser. Alle likte Garth.

Hun visste også om sørgeperioden han hadde opplevd da han kom hjem fra marinen. Han sørget over kvinnen han elsket som omkom i en helikopterstyrt. En stund hadde det ikke vært noen smil å se. Han hadde kastet seg over arbeidet sammen med faren for å gjøre selskapet større og større.

Da Bart trakk seg tilbake, eller rettere sagt da styret truet med å avsette ham, var det Garth som overtok og jobbet lange dager for å få selskapet gjennom en vanskelig tid. Regan mistenkte at han hadde brukt jobben for å lindre sorgen. Mer enn én gang hadde hun støtt uforvarende på ham og sett sorgen i øynene hans.

«God morgen, Regan», sa han nå.

Hun måtte bøye hodet bakover for å se opp på ham. Han var høy, og han var en vakker mann med den lysebrune huden, de store, mørke øynene, en perfekt formet nese og en fyldig munn. Haken var firskåren og så ut som om den var meislet ut. De fleste kvinner snudde seg etter ham uansett hvor han gikk.

«God morgen, Garth. Klar til å dra?»

«Jeg er klar når du er klar. Hvordan står det til med Franklin?»

«Bare bra.»

«Godt å høre. Jeg må stikke innom ham en tur.»

Faren hadde et godt forhold til alle barna til Bart, men Garth hadde alltid vært favoritten hans. Franklin hadde vært Barts pilot da Garth ble født. Da Bart fikk omsorgen for Garth, hadde Garth og barnepiken ofte vært med Bart når han reiste.

«Jeg savner ham.»

Regan savnet faren også. Hun ble overrasket da faren flyttet fra Alaska til Florida. Men han nøt nå solen året rundt.

Tjue minutter senere fløy de over skyene. De skulle stoppe for å fylle drivstoff to steder før de kom frem til Santa Cruz. Hun hadde aldri vært der, men hadde hørt at det var et vakkert sted. Hver gang hun kom til et nytt sted, utforsket hun det. Planen for denne turen var å slippe ham av og komme tilbake og hente ham om to uker. Hun måtte hvile to døgn før hun fløy tilbake til Alaska, og de dagene skulle hun bruke til sightseeing og shopping. Noen ganger ba han henne om å bli værende som privatsjåføren hans. Det hadde han ikke bedt om denne gangen.

«Kan jeg sitte her?»

Hun smilte. «Selvfølgelig.»

Det var ikke første gang Garth kom inn i cockpiten. Han tok på seg hodetelefonene og satte seg i setet ved siden av henne. Faren hennes hadde lært Garth å fly, og han hadde utdannet seg til flyver i militæret. Han hadde ofte vært annenpilot på lengre turer.

«Første stopp?»

Det var påkrevet at hun tok en pause etter ni timer. «Bolungarvik på Island.»

Han nikket. «Flott sted. Jeg var der for noen år siden da jeg var i marinen. Det er en fiskerlandsby med fjell som omgir havnen.»

«Høres bra ut.»

For øyeblikket fløy de på autopilot, og hun hadde tid til å la tankene vandre. Faren hadde sørget for at hun fikk flysertifikat som sekstenåring. Moren hennes døde da Regan var fem. Hun og faren hadde et nært forhold, og hun savnet ham nå som han bodde i Florida. Men hun forsto at han ville tilbringe sine siste år i et varmere klima. Da han solgte barndomshjemmet hennes, hadde han delt fortjenesten med henne. Hun hadde brukt pengene til å kjøpe et hus ved Tanana River.

Siden Fairbanks hadde en militærbase, hadde de fleste mennene hun hadde datet vært soldater. Alle var fine fyrer, men selv om hun likte å være sammen med dem, hadde det ikke blitt alvor med noen. Tidligere det året hadde hun gjort det slutt med Craig Foster. De hadde vært sammen i seks måneder, men så begynte han å bli sjalu for det aller minste, og det likte hun ikke.

«Jeg behøver vel ikke å spørre om du er godt forberedt på møtene på denne turen.» Hun visste at når det gjaldt forretninger, var Garth alltid forberedt.

Han lo. «Ikke på denne turen. Det er en ren fornøyelsestur.»

«Å.» Det betydde at han skulle være sammen med en kvinne de to ukene han var i Santa Cruz. Den tanken plaget henne selv om hun visste at hun ikke hadde noen rett til å tenke sånn.

«Ingen i Fairbanks trenger flyet mens jeg er i Santa Cruz. De har sine egne fly uansett», sa Garth. «Hvis du vil, kan du benytte anledningen til å besøke faren din før du kommer tilbake og henter meg.»

Han hadde rett i at alle i familien Outlaw hadde sine egne fly og kunne fly dem. På grunn av det begrensende veisystemet i Alaska, var den beste måten å komme seg rundt på, å fly. Lokalbefolkningen pleide å si at folk i Alaska eide flere fly enn biler.

«Takk for det, men pappa dro på cruise i går og er ikke tilbake igjen før om tre uker. Men jeg kunne ha reist til Los Angeles og besøkt Simone – hvis du ikke har noe imot det.» Garth viste at Simone var bestevenninnen hennes fra college.

«Selvfølgelig har jeg ikke noe imot det. Forresten er det mulig at vi får med oss en gjest tilbake.»

«En gjest?» Regan stivnet.

«Ja. Jeg skal gi deg beskjed når jeg er sikker, så du kan levere inn flightinformasjonen.»

«Ok.»

Garth hadde aldri hatt med seg en kvinne om bord i flyet. Han holdt alltid jobb og fornøyelser atskilt, men han hadde jo sagt at dette ikke var en forretningsreise.

Det var kanskje på tide at hun aksepterte at hun kun hadde en plass i livet hans som pilot. Hun kom aldri til å bli den kvinnen som en dag snek seg inn i hjertet hans og fjernet sorgen hun ofte så i øynene hans. Selv om hun skulle ønske det, kom det aldri til å skje.

